amanoisuno/poetBack huggingface dataset:
虛池驛題屏風 宜芬公主 
出嫁辭鄉國，由來此別難。聖恩愁遠道，行路泣相看。沙塞容顏盡，邊隅粉黛殘。妾心何所斷，他日望長安。
嘲陸暢 宋若華 
十二層樓倚翠空，鳳鸞相對立梧桐。雙成走報監門衛，莫使吳歈入漢宮。
奉和禦制麟德殿宴百僚應制 宋若昭 
垂衣臨八極，肅穆四門通。自是無為化，非關輔弼功。修文招隱伏，尚武殄妖凶。德炳韶光熾，恩沾雨露濃。衣冠陪禦宴，禮樂盛朝宗。萬壽稱觴舉，千年信一同。
奉和禦制麟德殿宴百官 宋若憲 
端拱承休命，時清荷聖皇。四聰聞受諫，五服遠朝王。景媚鶯初囀，春殘日更長。命筵多濟濟，盛樂複鏘鏘。酆鎬誰將敵，橫汾未可方。願齊山嶽壽，祉福永無疆。
奉和麟德殿宴百僚應制 鮑君徽 
睿澤先寰海，功成展武韶。戈鋋清外壘，文物盛中朝。聖祚山河固，宸章日月昭。玉筵鸞鵠集，仙管鳳凰調。禦柳新低綠，宮鶯乍囀嬌。願將億兆慶，千祀奉神堯。
關山月 鮑君徽 
高高秋月明，北照遼陽城。塞迥光初滿，風多暈更生。征人望鄉思，戰馬聞鼙驚。朔風悲邊草，胡沙暗虜營。霜凝匣中劍，風憊原上旌。早晚謁金闕，不聞刁鬥聲。
惜花吟 鮑君徽 
枝上花，花下人，可憐顏色俱青春。昨日看花花灼灼，鶯歌蝶舞韶光長，紅爐煮茗松花香。妝成罷吟恣遊後，
東亭茶宴 鮑君徽 
閑朝向曉出簾櫳，茗宴東亭四望通。遠眺城池山色裏，坐久此中無限興，更憐團扇起清風。
夜夢 蕭妃 
昨日夢君歸，賤妾下鳴機。極知意氣薄，不著去時衣。故言如夢裏，賴得雁書飛。